Exposició oberta al públic del 19 d'octubre al 28 de novembre de 2004
Lloc: Cotxeres del Palau Robert.
No s'han trobat indicis que la família Dalí-Domènech realitzés un àlbum de fotografies.
Tot i això, el nombre important d'imatges trobades indica de manera clara, que la família del pintor Salvador Dalí Domènech era una de les famílies d'aquells moments a les quals els agradava retratar-se molt sovint, tant en seriosos retrats a casa de fotògrafs professionals de Figueres - com Carreras o Bosch - o de Barcelona, a la Fotografia Hispania.
També existeixen, fet poc habitual en aquells moments, fotografies realitzades per amics.
Fins fa pocs anys, al jardí de l'antiga casa de la família Pitxot a Figueres, al carrer Muralla, hi havia una habitació/traster plena de piles de capses de plaques de vidre impressionades per algú d'aquella família.
Salvador i la seva germana Anna Maria, quan tenien pocs anys, van ser retratats diverses vegades en aquest jardí.
Un altre amic fotògraf va ser Joan Xirau, company de Salvador a l'Institut Ramon Muntaner i amb qui l'artista, juntament amb altres alumnes, creà l'any 1919 la interessant revista Studium.
Xirau va realitzar excel·lents fotografies d'Anna Maria i de Salvador al primer estudi que aquest últim va tenir al terrat de la casa de la plaça de la Palmera.
Des del Museu del Joguet de Catalunya hem volgut, amb l'ajut de diferents arxius familiars, reconstruir els vint primers anys de la vida de Salvador Dalí, i recrear una mena d'àlbum d'imatges que vol ser també una crònica de records íntims acompanyada d'una evocació de l'ambient urbà de la Figueres d'aquells anys i del paisatge mariner del Cadaqués d'aquella època.
Llavors, fa uns cent anys, tant a Figueres com a Cadaqués, el Salvador Dalí conegut era un personatge de caràcter fort i extravagant; era el notari de Figueres.
El nostre artista, en aquella primera època, només era "en Salvador", el fill del notari, i per a la família, "en Vadoret".
Per això, en molts peus de foto de l'exposició trobareu, d'una manera afectuosa, el seu nom tot sol: Salvador.
Per a l'exposició, el Museu ha realitzat un DVD on es poden veure dos retrats en moviment realitzats a Figueres l'any 1914, i fins ara desconeguts; un d'Anna Maria i l'altre de Salvador, en els quals tots dos fan ganyotes.
L'audiovisual ha estat realitzat per Vicenç Asensio.
El complementa la peça musical que Pascal Comelade ha creat per acompanyar les imatges.
A la mostra també és possible veure Don Osito Marquina, l'osset d'Anna Maria, que tant estimaven també Salvador i Federico García Lorca; del poeta existeixen dues cartes on fa grans elogis d'aquest ós.
Don Osito Marquina, amb motiu de l'exposició a les cotxeres, ha decidit acompanyar temporalment les fotografies i els documents de l'exposició, gràcies als quals es troba com a casa seva, com fa noranta anys.
La mostra sobre els primers vint anys de Dalí ha gaudit d'una gran acollida i ha complert amb les expectatives del Museu del Joguet, ja que s'ha convertit en una exposició de caràcter obert, que s'ha anat ampliant amb noves imatges i documentació aportades per visitants durant el seu període d'obertura al públic.
Aquest interès mostrat ha fet que s'hagi decidit elaborar un catàleg/arxiu també obert, amb el mateix esperit de l'exposició, que es presenta per primer cop a l'espai de les cotxeres del Palau Robert.